Framseld reglugerð framkvæmdastjórnarinnar (ESB) 2021/528

frá 16. desember 2020

um viðbætur við reglugerð Evrópuþingsins og ráðsins (ESB) 2017/1129 að því er varðar lágmarksupplýsingar tiltekins skjals sem birta skal vegna undanþágu frá lýsingu í tengslum við yfirtöku með skiptiútboði, samruna eða uppskiptingu

FRAMKVÆMDASTJÓRN EVRÓPUSAMBANDSINS HEFUR,

með hliðsjón af sáttmálanum um starfshætti Evrópusambandsins,

með hliðsjón af reglugerð Evrópuþingsins og ráðsins 2017/1129/ESB frá 14. júní 2017 um lýsingu sem birta skal þegar verðbréf eru boðin í almennu útboði eða tekin til viðskipta á skipulegum markaði og um niðurfellingu á tilskipun 2003/71/EB ([[1]](#footnote-2)), einkum 7. mgr. 1. gr.,

*og að teknu tilliti til eftirfarandi*:

1) Til að veita fjárfestavernd af miklum gæðum í Sambandinu og til að gera fjárfestum kleift að taka upplýsta fjárfestingarákvörðun ætti skjalið sem um getur í f- og g-lið 4. mgr. 1. gr. og e- og f-lið í fyrstu undirgrein 5. mgr. 1. gr. reglugerðar (ESB) 2017/1129 („undanþáguskjal“) að innihalda fullnægjandi, hlutlægar og auðskiljanlegar upplýsingar um fyrirtækin sem taka þátt í viðskiptunum, réttindin sem fylgja hlutabréfatengdu verðbréfunum, horfur útgefanda þessara hlutabréfatengdu verðbréfa og, með hliðsjón af tegund viðskiptanna, fyrirtækisins sem tilboðið tekur til, fyrirtækisins sem tekið er yfir eða fyrirtækisins sem er skipt upp.

2) Til að tryggja að fjárfestum séu veittar nauðsynlegar upplýsingar til að geta tekið upplýsta fjárfestingarákvörðun ætti að krefjast ítarlegra undanþáguskjals ef um er að ræða yfirtöku með skiptiútboði sem uppfyllir skilyrði b-liðar 6. mgr. a 1. gr. reglugerðar (ESB) 2017/1129 í því tilviki þegar hlutabréfatengdu verðbréfin sem eru boðin eru ekki jafngeng verðbréfum sem þegar hafa verið tekin til viðskipta á skipulegum markaði fyrir yfirtökuna og tengdra viðskipta hennar eða yfirtakan er talin vera andhverf yfirtaka (e. *reverse acquisition*). Tilgreina ætti aukið innihald undanþáguskjalsins við slíkar aðstæður.

3) Til að takmarka óþarfa kostnað fyrir útgefendur ætti undanþáguskjal að vera einfaldara í tengslum við viðskipti með hlutabréfatengd verðbréf sem boðin eru í almennu útboði eða sem tekin verða til viðskipta á skipulegum markaði og eru jafngeng hlutabréfatengdum verðbréfum sem þegar hafa verið tekin til viðskipta á skipulegum markaði og standa fyrir lítinn hundraðshluta af þeim hlutabréfatengdu verðbréfum. Tilgreina ætti einfaldað innihald undanþáguskjalsins við slíkar aðstæður. Við slíkar aðstæður ætti þó ekki að hindra útgefanda frá því að njóta undanþáganna sem mælt er fyrir um í a- eða b-lið í fyrstu undirgrein 5. mgr. 1. gr. reglugerðar (ESB) 2017/1129.

4) Til að einfalda samningu og til að draga úr kostnaði við gerð undanþáguskjals ætti útgefendum að vera heimilt að fella tilteknar upplýsingar sem þegar hafa verið birtar á rafrænu formi inn í það með tilvísun, að því tilskildu að slíkar upplýsingar séu auðveldlega aðgengilegar og skrifaðar á sama tungumáli og undanþáguskjalið.

5) Fjárfestar ættu að geta skilið aðstæður útgefanda sem á margþættan fjármálaferil að baki eða sem hefur tekið á sig verulega fjárskuldbindingu en í því tilviki getur verið nauðsynlegt að veita upplýsingar um annan aðila en útgefandann. Útgefendum ætti þess vegna að vera skylt að lýsa margþættum fjármálaferli sínum í undanþáguskjalinu eða áhrifunum af hinni verulegu fjárskuldbindingu á útgefandann eða rekstur útgefandans.

6) Til að tryggja að undanþáguskjal sé nýtanlegt fyrir fjárfesta er nauðsynlegt að taka sérstaklega fram að það sé lögbærra landsyfirvalda að ákvarða á hvaða tungumáli skuli semja það.

SAMÞYKKT REGLUGERÐ ÞESSA:

1. gr.

Skilgreiningar

Í þessari reglugerð er merking eftirfarandi hugtaka sem hér segir:

a) „viðskipti“: yfirtaka með skiptiútboði, samruna eða uppskiptingu eins og um getur í f- eða g-lið 4. mgr. 1. gr. eða e- eða f-lið í fyrstu undirgrein 5. mgr. 1. gr. reglugerðar (ESB) 2017/1129, svo fremi sem skilyrðin sem mælt er fyrir um í 6. mgr. a 1. gr. eða 6. mgr. b 1. gr. þeirrar reglugerðar hafi verið uppfyllt í tengslum við það,

b) „undanþáguskjal“: skjal sem gera skal aðgengilegt almenningi í samræmi við 2. mgr. 21. gr. reglugerðar (ESB) 2017/1129 til að geta átt rétt á undanþágu frá skyldunni um birtingu lýsingar í tengslum við viðskipti,

c) „félag sem tilboð tekur til“: félag sem tilboðið tekur til eins og skilgreint er í b-lið 1. mgr. 2 gr. tilskipunar Evrópuþingsins og ráðsins 2004/25/EB ([[2]](#footnote-3)),

d) „félag sem er yfirtekið“: félag sem yfirfærir eignir og skuldir til yfirtökufélags sem afleiðing af samruna, svo fremi sem skilyrðin sem mælt er fyrir um í 6. mgr. b í 1. gr. reglugerðar (ESB) 2017/1129 hafi verið uppfyllt í tengslum við það,

e) „félag sem skipt er upp“: félag sem yfirfærir eignir og skuldir til félags sem fær fjárframlög sem afleiðing af uppskiptingu, svo fremi sem skilyrðin sem mælt er fyrir um í 6. mgr. b í 1. gr. reglugerðar (ESB) 2017/1129 hafi verið uppfyllt í tengslum við það,

f) „tilboðsgjafi“: tilboðsgjafi eins og hann er skilgreindur í i-lið 2. gr. reglugerðar (ESB) 2017/1129.

2. gr.

Lágmarksupplýsingar í undanþáguskjalinu

1. Undanþáguskjal skal innihalda viðeigandi upplýsingar sem nauðsynlegar eru til að gera fjárfestum kleift að skilja:

a) framtíðarhorfur útgefandans og, með hliðsjón af tegund viðskipta, félagsins sem tilboðið tekur til, félagsins sem er yfirtekið eða félagsins sem er skipt upp og allar mikilvægar breytingar á rekstrar- og fjárhagsstöðu hvers þessara félaga sem orðið hafa frá lokum næstliðins fjárhagsárs,

b) þau réttindi sem fylgja hlutabréfatengdu verðbréfunum,

c) lýsingu á viðskiptunum og áhrif þeirra á útgefandann.

Upplýsingarnar í undanþáguskjalinu skulu skrifaðar og settar fram á auðgreinanlegan, gagnorðan og auðskilinn hátt og gera fjárfestum kleift að taka upplýsta fjárfestingarákvörðun.

Undanþáguskjal skal hafa að geyma lágmarksupplýsingarnar sem um getur í I. viðauka við þessa reglugerð.

Undanþáguskjal skal hins vegar hafa að geyma lágmarksupplýsingarnar sem um getur í II. viðauka við þessa reglugerð ef öll eftirfarandi skilyrði eru uppfyllt:

a) undanþáguskjalið vísar til yfirtöku með skiptiútboði, svo fremi sem skilyrðin sem mælt er fyrir um í b-lið 6. mgr. a 1. gr. reglugerðar (ESB) 2017/1129 hafa verið uppfyllt í tengslum við það,

b) hlutabréfatengdu verðbréfin sem eru boðin eru ekki jafngeng verðbréfum sem þegar hafa verið tekin til viðskipta á skipulegum markaði fyrir yfirtökuna og tengd viðskipti hennar eða yfirtakan er talin vera andhverf yfirtaka í skilningi málsgreinar B19 í alþjóðlegum reikningsskilastaðli 3, sameining fyrirtækja, sem samþykktur var með reglugerð framkvæmdastjórnarinnar (EB) nr. 1126/2008 ([[3]](#footnote-4)).

2. Þrátt fyrir 1. mgr. og án þess að hafa áhrif á a- eða b-lið fyrstu undirgreinar 5. mgr. 1. gr. reglugerðar (ESB) 2017/1129, ef hlutabréfatengdu verðbréfin eru, í tengslum við viðskipti, boðin í almennu útboði eða tekin til viðskipta á skipulegum markaði og eru jafngeng og standa ekki fyrir meira en 10% af hlutabréfatengdum verðbréfum sem þegar hafa verið tekin til viðskipta á skipulegum markaði skal undanþáguskjalið einungis hafa að geyma þær lágmarksupplýsingar sem um getur í 1., 3. og 5. þætti og liðum 2.2 og 4.2 í I. viðauka við þessa reglugerð.

3. gr.

Upplýsingar felldar inn með tilvísun

1. Fella má inn upplýsingar í undanþáguskjal með tilvísun ef þær hafa áður verið eða eru samtímis birtar rafrænt, eru samdar á tungumáli sem uppfyllir kröfurnar í 5. gr. þessarar reglugerðar og ef þær upplýsingar eru í einu af eftirfarandi skjölum:

a) skjölum sem um getur í 1. mgr. 19. gr. reglugerðar (ESB) nr. 2017/1129,

b) skjölum sem krafist er í landslögum sem lögleiða tilskipun 2004/25/EB,

c) skjölum sem krafist er í landslögum sem lögleiða tilskipun Evrópuþingsins og ráðsins (ESB) 2017/1132 ([[4]](#footnote-5)),

d) öðrum skjölum sem birt eru í samræmi við landslög ef þessi skjöl skipta máli fyrir viðskiptin.

Upplýsingarnar sem um getur í fyrstu undirgrein skulu vera þær nýjustu sem tiltækar eru útgefandanum, félaginu sem tilboðið tekur til, félaginu sem er yfirtekið eða fyrirtækinu sem skipt er upp.

2. Ef aðeins tilteknir liðir skjals eru felldir inn með tilvísun skal undanþáguskjalið hafa að geyma yfirlýsingu þess efnis að þeir hlutar sem ekki eru felldir inn skipti annað hvort ekki máli fyrir fjárfestinn eða þeir komi fram annars staðar í undanþáguskjalinu.

3. Aðilar sem ábyrgir eru fyrir undanþáguskjalinu skulu tryggja að upplýsingar sem felldar eru inn í það undanþáguskjal með tilvísun séu auðveldlega aðgengilegar.

4. Undanþáguskjal sem inniheldur upplýsingar sem felldar eru inn með tilvísun skal hafa að geyma millivísunarlista til að gera fjárfestum kleift að finna tiltekna upplýsingaliði auðveldlega og skal lýsingin hafa að geyma tengla í öll skjöl sem hafa að geyma upplýsingar sem felldar eru inn með tilvísun.

4. gr.

Margþættur fjármálaferill og verulegar fjárskuldbindingar

1. Eigi útgefandi hlutabréfatengdra verðbréfa að baki margþættan fjármálaferil, eins og um getur í 3. mgr. 18. gr. framseldrar reglugerðar framkvæmdastjórnarinnar (ESB) 2019/980 ([[5]](#footnote-6)), eða hefur tekið á sig verulega fjárskuldbindingu eins og um getur 4. mgr. 18. gr. þeirrar reglugerðar, skal undanþáguskjalið innihalda allar upplýsingar sem um getur í I. viðauka eða, eftir atvikum, II. viðauka við þessa reglugerð um annan aðila en útgefandann, eins og sá aðili væri útgefandi hlutabréfatengdu verðbréfanna, að því marki sem fjárfestar þurfa þær upplýsingar til að taka upplýsta fjárfestingarákvörðun eins og um getur í 1. mgr. 2. gr. þessarar reglugerðar.

Í slíkum viðbótarupplýsingum skal gera grein fyrir áhrifunum sem búist er við af viðskiptunum, eins og skilgreint er í 1. gr. a þessarar reglugerðar, á útgefandann eða á rekstur útgefandans og áhrifunum af margþættum fjármálaferli eða af verulegum fjárskuldbindingum á útgefandann eða á rekstur útgefandans.

2. Viðbótarupplýsingunum sem um getur í 1. mgr. skal fylgja útskýring á því hvers vegna fjárfestar þurfa þær upplýsingar til að taka upplýsta fjárfestingarákvörðun.

3. Útgefandi sem getur ekki veitt viðbótarupplýsingarnar sem um getur í 1. mgr. skal í undanþáguskjalinu útskýra hvernig standi á því.

5. gr.

Notkun tungumála

Undanþáguskjal skal samið á tungumáli sem viðurkennt er af þeim lögbæru yfirvöldum sem skilgreind eru í o-lið 2. gr. reglugerðar (ESB) 2017/1129.

6. gr.

Gildistaka

Reglugerð þessi öðlast gildi á tuttugasta degi eftir að hún birtist í *Stjórnartíðindum Evrópusambandsins*.

Reglugerð þessi er bindandi í heild sinni og gildir í öllum aðildarríkjunum án frekari lögfestingar.

Gjört í Brussel 16. desember 2020.

|  |  |
| --- | --- |
|  | *Fyrir hönd framkvæmdastjórnarinnar,*  Ursula VON DER LEYEN  *forseti.* |

I. VIÐAUKI

LÁGMARKSUPPLÝSINGAR Í UNDANÞÁGUSKJALINU

Ákvæði þriðju undirgreinar 1. mgr. 2. gr. og 2. mgr. 2. gr.

|  |  |
| --- | --- |
| **1. ÞÁTTUR** | **AÐILAR SEM BERA ÁBYRGÐ Á AÐ SEMJA UNDANÞÁGUSKJALIÐ, UPPLÝSINGAR FRÁ ÞRIÐJU AÐILUM OG SKÝRSLUR SÉRFRÆÐINGA** |
| **Liður 1.1** | **Tilgreining á aðilum sem bera ábyrgð á samningu undanþáguskjalsins**  Tilgreina skal alla þá sem bera ábyrgð á þeim upplýsingum, eða einhverjum hlutum þeirra, sem veittar eru í undanþáguskjalinu og skal í síðara tilfellinu tilgreina slíka hluta upplýsinganna. Ef um er að ræða einstaklinga, þ.m.t. aðila að stjórn, framkvæmdastjórn eða eftirlitsstjórn útgefandans, skulu þeir tilgreindir með nafni og stöðuheiti. Ef um er að ræða lögaðila skal tilgreina nafn þeirra og skráða skrifstofu. |
| **Liður 1.2** | **Yfirlýsing um ábyrgð**  Yfirlýsing þeirra sem bera ábyrgð á undanþáguskjalinu þess efnis að samkvæmt þeirra bestu vitund séu upplýsingarnar í undanþáguskjalinu í samræmi við staðreyndir og að engum upplýsingum sé sleppt úr því sem gætu haft áhrif á áreiðanleika þess.  Eftir atvikum, yfirlýsing þeirra sem bera ábyrgð á tilteknum hlutum undanþáguskjalsins þess efnis að samkvæmt þeirra bestu vitund séu upplýsingarnar í þeim hlutum undanþáguskjalsins sem þeir bera ábyrgð á í samræmi við staðreyndir og að engum upplýsingum sé sleppt úr þeim hlutum sem gætu haft áhrif á áreiðanleika þess. |
| **Liður 1.3** | **Yfirlýsing eða greinargerð sérfræðings**  Hafi undanþáguskjal að geyma yfirlýsingu eða greinargerð frá sérfræðingi skal veita eftirfarandi upplýsingar um þann aðila:  a) nafn,  b) heimilisfang starfsstöðvar,  c) menntun og hæfi,  d) verulega hagsmuni sem hann á að gæta í útgefanda, ef einhverjir eru.  Hafi yfirlýsingin eða greinargerðin verið gerð að beiðni útgefandans skal taka fram að sú yfirlýsing eða greinargerð fylgi með í undanþáguskjalinu með samþykki þess aðila sem heimilaði efni þess hluta undanþáguskjalsins. |
| **Liður 1.4** | **Upplýsingar frá þriðja aðila**  Séu upplýsingar fengnar frá þriðja aðila skal útgefandi staðfesta að þær hafi verið endurgerðar með réttum hætti og, að því marki sem honum er kunnugt um og unnt að staðreyna á grundvelli þeirra upplýsinga sem þriðji aðilinn hafi birt, að engum staðreyndum hafi verið sleppt sem myndu gera upplýsingarnar ónákvæmar eða villandi. Auk þess skal tilgreina uppruna upplýsinganna. |
| **Liður 1.5** | **Eftirlitsyfirlýsing**  Yfirlýsing þess efnis að:  a) undanþáguskjalið standi ekki fyrir lýsingu í skilningi reglugerðar (ESB) 2017/1129,  b) viðkomandi lögbært yfirvald hafi hvorki athugað né staðfest undanþáguskjalið í samræmi við 20. gr. reglugerðar (ESB) nr. 2017/1129,  c) samkvæmt b-lið 6. mgr. a 1. gr. reglugerðar (ESB) 2017/1129, eftir atvikum, hafi eftirlitsyfirvaldið sem er með valdheimild til að endurskoða tilboðsskjalið samkvæmt tilskipun 2004/25/EB gefið út fyrirframstaðfestingu á undanþáguskjalinu. |
| **2. ÞÁTTUR** | **UPPLÝSINGAR UM ÚTGEFANDANN OG UM FÉLAGIÐ SEM TILBOÐIÐ TEKUR TIL, FÉLAGIÐ SEM TEKIÐ ER YFIR EÐA FÉLAGIÐ SEM SKIPT ER UPP** |
| ***Nema annað sé tekið fram skulu upplýsingar í liðunum sem taldir eru upp í 2. þætti veittar um útgefandann og, með hliðsjón af tegund viðskipta, félagið sem tilboðið tekur til, félagið sem tekið er yfir eða félagið sem skipt er upp. Ef einhver að fyrrnefndum aðilum er samstæða og samstæðureikningsskilin hafa þegar verið birt skulu upplýsingarnar sem taldar eru upp í þessum þætti settar fram á samstæðugrunni.***  ***Að því er varðar hlutabréfatengd verðbréf, önnur en hlutabréf, skulu upplýsingar í liðunum sem taldir eru upp í 2. þætti einnig veittar um útgefanda undirliggjandi hlutabréfa, ef hann er annar en útgefandi hlutabréfatengdu verðbréfanna.***  ***Ef um er að ræða yfirtöku með skiptiútboði, séu tilskildar upplýsingar um félagið sem tilboðið tekur til ekki tiltækar skal leggja fram yfirlýsingu þar um.*** | |
| **Liður 2.1** | **Almennar upplýsingar** |
| **Liður 2.1.1** | Lög- og viðskiptaheiti |
| **Liður 2.1.2** | a) lögheimili og félagsform,  b) auðkenni lögaðila,  c) lög landsins þar sem félagið er skráð,  d) land þar sem félagið er skráð og heimilisfang og símanúmer skráðrar skrifstofu þess (eða aðalstarfstöðvar ef það er annað en á skráðri skrifstofu þess),  e) tengill á vefsetur með fyrirvara um að upplýsingarnar á vefsetrinu myndi ekki hluta undanþáguskjalsins nema þær upplýsingar séu felldar með tilvísun inn í undanþáguskjalið. |
| **Liður 2.1.3** | Heiti endurskoðenda fyrir tímabilið sem reikningsskilin ná yfir og aðild þeirra að fagfélagi. |
| **Liður 2.2** | **Yfirlit um starfsemi** |
| **Liður 2.2.1** | Meginstarfsemi, þ.m.t. helstu flokkar seldra afurða og/eða veittrar þjónustu á næstliðnu fjárhagsári. |
| **Liður 2.2.2** | Allar mikilvægar breytingar sem hafa haft áhrif á rekstur og meginstarfsemi frá lokum tímabilsins sem nýjustu birtu endurskoðuðu reikningsskil ná yfir. |
| **Liður 2.2.3** | Stutt lýsing á helstu mörkuðum, þ.m.t. sundurliðun á heildartekjum eftir starfsþáttum og landfræðilegum mörkuðum fyrir næstliðið fjárhagsár.  Ef um er að ræða uppskipti skal lýsingin sem um getur í fyrstu málsgrein vísa til helstu markaða þar sem mikilvægustu eignir og skuldir félagsins sem skipt er upp eru staðsettar. |
| **Liður 2.3** | **Fjárfestingar**  Lýsing á verulegum fjárfestingum sem ráðist hefur verið í frá dagsetningu síðustu birtu reikningsskila og sem eru yfirstandandi og/eða þegar hefur verið gengist undir fastar skuldbindingar vegna og áætluðum fjármögnunarleiðum. |
| **Liður 2.4** | **Stjórnarhættir félags** |
| **Liður 2.4.1** | Heiti, heimilisfang starfsstöðvar og hlutverk hjá útgefanda eða, með hliðsjón af tegund viðskipta, félaginu sem tilboðið tekur til, félaginu sem er yfirtekið eða félaginu sem skipt er upp, aðila að stjórn, framkvæmdastjórn eða eftirlitsstjórn og, ef um er að ræða samlagsfélag með hlutafé, sameigenda með ótakmarkaða ábyrgð. |
| **Liður 2.4.2** | Deili á stærstu hluthöfum |
| **Liður 2.4.3** | Fjöldi starfsmanna |
| **Liður 2.5** | **Fjárhagsupplýsingar** |
| **Liður 2.5.1** | Reikningsskil  Reikningsskil (árleg og hálfsárs) sem birt voru á síðustu 12 mánuðum fyrir birtinguna á undanþáguskjalinu.  Hafi bæði árleg reikningsskil og hálfsársreikningsskil verið birt er aðeins gerð krafa um árlegu skilin ef þau eru dagsett síðar en hálfsársreikningsskilin.  Reikningsskilin skulu innihalda áritun endurskoðanda.  Ef löggiltir endurskoðendur hafa synjað um áritun reikningsskilanna eða ef slík áritun þeirra er með fyrirvara, breyttu áliti, án álits eða með ábendingum skal tilgreina ástæður þeirra og birta slíka fyrirvara, breytingar, áritanir án álits eða ábendingar í heild sinni. |
| **Liður 2.5.1.a**  (Eingöngu samrunar) | Þrátt fyrir lið 2.5.1, ef félagið sem tekið er yfir er ekki þegar með hlutabréfatengd verðbréf sem tekin hafa verið til viðskipta á skipulegum markaði skal félagið leggja fram endurskoðuð reikningsskil (árs eða hálfsárs) sem samþykkt voru á 12 mánaða tímabili fyrir birtingu undanþáguskjalsins.  Hafi bæði árleg reikningsskil og hálfsársreikningsskil verið birt er aðeins gerð krafa um árlegu skilin ef þau eru dagsett síðar en hálfsársreikningsskilin.  Reikningsskilin skulu innihalda áritun endurskoðanda.  Ef löggiltir endurskoðendur hafa synjað um áritun reikningsskilanna eða ef slík áritun þeirra er með fyrirvara, breyttu áliti, án álits eða með ábendingum skal tilgreina ástæður þeirra og birta slíka fyrirvara, breytingar, áritanir án álits eða ábendingar í heild sinni.  Ef félagið sem er yfirtekið hefur ekki endurskoðuð reikningsskil skal það leggja fram reikningsskil sem gerð voru á síðustu 12 mánuðum og yfirlýsingu þar sem tekið er fram að reikningsskilin hafi ekki verið yfirfarin eða endurskoðuð. |
| **Liður 2.5.2** | Reikningsskilastaðlar  Fjárhagsupplýsingarnar skulu útbúnar í samræmi við alþjóðlegu reikningsskilastaðlana sem viðurkenndir eru í Sambandinu í samræmi við reglugerð Evrópuþingsins og ráðsins (EB) nr. 1606/2002 (1).  Ef reglugerð (EB) nr. 1606/2002 á ekki við skulu fjárhagsupplýsingarnar útbúnar í samræmi við:  a) landsbundna reikningsskilastaðla aðildarríkis fyrir útgefendur innan EES eins og krafist er í tilskipun Evrópuþingsins og ráðsins 2013/34/ESB (2),  b) landsbundna reikningsskilastaðla þriðja lands sem eru sambærilegir reglugerð (EB) nr. 1606/2002 að því er varðar útgefendur í þriðju löndum. Séu slíkir landsbundnir reikningsskilastaðlar þriðja lands ekki sambærilegir reglugerð (EB) nr. 1606/2002 skulu reikningsskilin endurgerð í samræmi við þá reglugerð. |
| **Liður 2.5.3** | Lýsing á hvers kyns mikilvægum breytingum á fjárhagsstöðu sem hafa átt sér stað frá lokum síðasta fjárhagstímabils, sem annaðhvort endurskoðuð reikningsskil eða árshlutaupplýsingar hafa verið birt um eða, ef engar slíkar breytingar hafa átt sér stað, yfirlýsing þar um.  Eftir atvikum, upplýsingar um þekkta þróun, óvissuþætti, kröfur, skuldbindingar eða atburði sem búast má við að hafi veruleg áhrif á útgefandann og, með hliðsjón af tegund viðskipta, félagið sem tilboðið tekur til, félagið sem er yfirtekið eða félagið sem skipt er upp, a.m.k. á yfirstandandi fjárhagsári. |
| **Liður 2.5.4** | Eftir atvikum, skýrsla framkvæmdastjórnar sem um getur í 19. og 29. gr. tilskipunar 2013/34/ESB. |
| **Liður 2.6** | **Dómsmál og gerðardómsmál**  Upplýsingar um stjórnsýslu-, dóms- eða gerðardómsmál (þ.m.t. þau mál sem bíða meðferðar eða eru yfirvofandi og útgefanda, félaginu sem tilboðið tekur til, félaginu sem er yfirtekið eða félaginu sem skipt er upp er kunnugt um) á a.m.k. síðustu tólf mánuðum sem kunna að hafa eða hafa nýlega haft veruleg áhrif á útgefanda, félagið sem tilboðið tekur til, félagið sem er yfirtekið, félagið sem skipt er upp eða samstæðuna og/eða fjárhagsstöðu eða arðsemi samstæðunnar, eða leggja fram viðeigandi yfirlýsingu um að ekki sé um slík mál að ræða.  Ef um er að ræða uppskiptingu skulu upplýsingarnar um stjórnsýslu-, dóms- eða gerðardómsmál vísa til eignanna og skuldanna sem eru viðfang uppskiptanna. |
| **Liður 2.7** | **Samantekt upplýsinga sem birtar eru samkvæmt reglugerð Evrópuþingsins og ráðsins (ESB) nr. 596/2014 (**3**)**  Fyrir einingar sem falla innan gildissviðs reglugerðar (ESB) nr. 596/2014, samantekt upplýsinga sem birtar eru samkvæmt þeirri reglugerð á næstliðnu 12 mánuðum, ef þær upplýsingar skipta máli á dagsetningu undanþáguskjalsins.  Samantektin skal sett fram á auðgreinanlegan, gagnorðan og auðskilinn hátt og skal ekki vera endurtekning upplýsinga sem þegar hafa verið birtar skv. reglugerð (ESB) nr. 596/2014. Samantektin skal sett fram í takmörkuðum fjölda flokka eftir efni. |
| **3. ÞÁTTUR** | **LÝSING Á VIÐSKIPTUNUM** |
| **Liður 3.1** | **Tilgangur og markmið viðskiptanna** |
| **Liður 3.1.1** | Tilgangur viðskiptanna fyrir útgefandann og hluthafa hans. |
| **Liður 3.1.2** | Tilgangur viðskiptanna fyrir félagið sem tilboðið tekur til, félagið sem er yfirtekið eða félagið sem skipt er upp og hluthafa þeirra. |
| **Liður 3.1.3** | Lýsing á sérhverjum áætluðum ávinningi sem leiðir af viðskiptunum. |
| **Liður 3.2** | **Skilyrði viðskiptanna** |
| **Liður 3.2.1** | Upplýsingar um verklag og skilmála viðskiptanna og lögin sem gilda um samkomulagið um viðskiptin.  Ef um er að ræða yfirtöku með skiptiútboði skal undanþáguskjalið innihalda upplýsingarnar sem krafist er í 3. mgr. 6. gr. tilskipunar 2004/25/EB eða tilgreina hvar hægt er að skoða þær upplýsingar.  Ef um er að ræða samruna skal undanþáguskjalið innihalda upplýsingarnar sem krafist er í 2. mgr. 91. gr. eða 122. gr. tilskipunar (ESB) 2017/1132, með hliðsjón af tegund samrunans, eða tilgreina hvar hægt er að skoða þær upplýsingar.  Ef um er að ræða uppskipti skal undanþáguskjalið innihalda upplýsingarnar sem krafist er í 2. mgr. 137. gr. tilskipunar (ESB) 2017/1132, eða tilgreina hvar hægt er að skoða þær upplýsingar. |
| **Liður 3.2.2** | Eftir atvikum, öll skilyrði sem árangur viðskiptanna ræðst af, þ.m.t. tryggingar. |
| **Liður 3.2.3** | Eftir atvikum, allar upplýsingar um gjöld vegna uppskiptingar (e. *break-up fees*) eða önnur viðurlög sem gæti þurft að greiða ef viðskiptunum er ekki lokið. |
| **Liður 3.2.4** | Ef viðskiptin falla undir tilkynningar og/eða leyfisbeiðnir, lýsingu á þeim tilkynningum og/eða leyfisbeiðnum. |
| **Liður 3.2.5** | Eftir atvikum, allar upplýsingar sem nauðsynlegar eru til að skilja að fullu fjármögnunarfyrirkomulag viðskiptanna. |
| **Liður 3.2.6** | Tímaáætlun viðskiptanna. |
| **Liður 3.3** | **Áhættuþættir**  Lýsing á verulegri áhættu sem er sértæk fyrir viðskiptin, í takmörkuðum fjölda flokka, í kafla með fyrirsögnina „Áhættuþættir sem tengjast viðskiptunum“.  Í hverjum flokki skal fyrst telja upp alvarlegustu áhættuþættina að mati útgefanda, að teknu tilliti til neikvæðra áhrifa á útgefandann og líkanna á að þeir raungerist.  Áhættuþættirnir skulu staðfestir með efni undanþáguskjalsins. |
| **Liður 3.4** | **Hagsmunaárekstrar**  Upplýsingar um alla hagsmunaárekstra sem útgefandinn, félagið sem tilboðið tekur til, félagið sem er yfirtekið eða félagið sem skipt er upp og hluthafar þeirra geta staðið frammi fyrir í tengslum við viðskiptin. |
| **Liður 3.5** | **Fjárhæð tilboðsins** |
| **Liður 3.5.1** | Viðtakendur tilboðsins eða úthlutunar á hlutabréfatengdu verðbréfunum sem tengjast viðskiptunum. |
| **Liður 3.5.2** | Fjárhæðin sem boðin er fyrir hvert hlutabréfatengt verðbréf eða flokk hlutabréfatengdra verðbréfa og einkum gengið og upphæð peningagreiðslna. |
| **Liður 3.5.3** | Upplýsingar varðandi allar óvissar greiðslur sem samþykktar eru í tengslum við viðskiptin, þ.m.t. ef um er að ræða samruna, skyldu yfirtökufélagsins til að yfirfæra viðbótarverðbréf eða reiðufé til fyrri eigenda fyrirtækisins sem er yfirtekið ef framtíðaratburðir eiga sér stað eða skilyrði eru uppfyllt. |
| **Liður 3.5.4** | Virðismatsaðferðirnar og forsendurnar sem beitt er til að ákvarða fjárhæðina sem boðin er fyrir hvert hlutabréfatengt verðbréf eða flokk hlutabréfatengdra verðbréfa, einkum að því er varðar gengið. |
| **Liður 3.5.5** | Upplýsingar um öll möt eða skýrslur sem gerð eru af óháðum sérfræðingum og upplýsingar um hvar hægt er að skoða þessi möt eða skýrslur.  Ef um er að ræða samruna skal undanþáguskjalið innihalda upplýsingarnar sem krafist er í 96. eða 125. gr. tilskipunar (ESB) 2017/1132, með hliðsjón af tegund samrunans, eða tilgreina hvar hægt er að skoða þær upplýsingar.  Ef um er að ræða uppskipti skal undanþáguskjalið innihalda upplýsingarnar sem krafist er í 142. gr. tilskipunar (ESB) 2017/1132 eða tilgreina hvar hægt er að skoða þær upplýsingar. |
| **4. ÞÁTTUR** | **HLUTABRÉFATENGD VERÐBRÉF SEM ERU BOÐIN Í ALMENNU ÚTBOÐI EÐA TEKIN TIL VIÐSKIPTA Á SKIPULEGUM MARKAÐI VEGNA VIÐSKIPTANNA** |
| ***Veittar upplýsingar um hlutabréfatengd verðbréf önnur en hlutabréf skulu vera ítarlegar og innihalda þær upplýsingar um undirliggjandi hlutabréf sem taldar eru upp hér að neðan.*** | |
| **Liður 4.1** | **Áhættuþættir**  Lýsing á verulegri áhættu sem er sértæk fyrir hlutabréfatengdu verðbréfin sem boðin eru eða tekin til viðskipta, í takmörkuðum fjölda flokka, í kafla með fyrirsögninni „Áhættuþættir sem tengjast hlutabréfatengdum verðbréfum“.  Í hverjum flokki skal fyrst telja upp alvarlegustu áhættuþættina að mati útgefanda, tilboðsgjafa eða aðilans sem sækir um töku til viðskipta á skipulegum markaði, að teknu tilliti til neikvæðra áhrifa á útgefandann og hlutabréfatengdu verðbréfin og líkanna á að þeir raungerist.  Áhættuþættirnir skulu staðfestir með efni undanþáguskjalsins. |
| **Liður 4.2** | **Yfirlýsing um veltufé**  Yfirlýsing útgefandans um að hann telji veltufé sitt nægja til að uppfylla núverandi þarfir sínar og, ef ekki, hvernig hann hyggst afla þess viðbótarveltufjár sem til þarf. |
| **Liður 4.3** | **Upplýsingar um hlutabréfatengdu verðbréfin sem á að bjóða og/eða taka til viðskipta** |
| **Liður 4.3.1** | Almennar upplýsingar sem á að veita:  a) lýsing á tegund, flokki og magni hlutabréfatengdu verðbréfanna sem eru boðin og/eða tekin til viðskipta, þ.m.t. alþjóðlegt auðkennisnúmer verðbréfa (ISIN-númer),  b) gjaldmiðill útgefnu hlutabréfatengdu verðbréfanna. |
| **Liður 4.3.2** | Yfirlýsing um ályktanir, heimildir og staðfestingar sem liggja til grundvallar því að hlutabréfatengdu verðbréfin hafa verið eða verða stofnuð og/eða gefin út. |
| **Liður 4.3.3** | Lýsing á hvers kyns takmörkunum á frjálsu framsali hlutabréfatengdu verðbréfanna. |
| **Liður 4.3.4** | Upplýsingar um opinber yfirtökutilboð af hálfu þriðju aðila í tengslum við hlutabréf útgefanda sem hafa verið gerð á næstliðnu og yfirstandandi fjárhagsári. Tilgreina skal verð eða skiptakjör sem fylgja slíkum tilboðum og niðurstöðu þeirra. |
| **Liður 4.4** | **Taka til viðskipta og fyrirkomulag viðskipta** |
| **Liður 4.4.1** | Upplýsingar um hvort sótt hafi verið eða sótt verði um töku hlutabréfatengdu verðbréfanna, sem boðin eru, til viðskipta, með dreifingu þeirra í huga, á skipulegum markaði eða öðrum jafngildum mörkuðum þriðju landa eins og skilgreint er í b-lið 1. gr. framseldrar reglugerðar framkvæmdastjórnarinnar (ESB) 2019/980 (4), ásamt upplýsingum um viðkomandi markaði.  Tilgreina skal þá daga sem hlutabréfatengdu verðbréfin verða fyrst tekin til viðskipta, sé vitað um þá. |
| **Liður 4.4.2** | Allir skipulegir markaðir, eða aðrir jafngildir markaðir þriðju landa sem skilgreindir eru í b-lið 1. gr. framseldrar reglugerðar framkvæmdastjórnarinnar (ESB) 2019/980, sem útgefandinn hefur vitneskju um að hlutabréfatengd verðbréf í sama flokki og þau hlutabréfatengdu verðbréf sem á að bjóða til kaups eða taka til viðskipta hafi þegar verið tekin til viðskipta á, þ.m.t., eftir atvikum, heimildarskírteini og undirliggjandi hlutabréf. |
| **Liður 4.4.3** | Upplýsingar um þá aðila sem hafa gert bindandi samkomulag um að starfa sem milliliðir í eftirmarkaðsviðskiptum og veita seljanleika með kaup- og sölutilboðum, ásamt lýsingu á helstu skilmálum samkomulagsins. |
| **Liður 4.4.4** | Samningar um söluhömlur:  a) aðilarnir sem hlut eiga að máli,  b) efni samningsins og undantekningar frá honum,  c) upplýsingar um hversu lengi söluhömlurnar vara. |
| **Liður 4.5** | **Þynning** |
| **Liður 4.5.1** | Samanburður á verðmæti hreinnar eignar á hvert hlutabréf frá og með dagsetningunni á nýjasta efnahagsreikningi fyrir viðskiptin og útgáfuverð á hlutabréfi í þeim viðskiptum. |
| **Liður 4.5.2** | Viðbótarupplýsingar ef samtímis eða nánast samtímis eru hlutabréfatengd verðbréf í sama flokki boðin eða tekin til viðskipta. |
| **Liður 4.5.3** | Tafla sem sýnir fjölda hlutabréfatengdra verðbréfa og atkvæðisrétta sem og hlutaféð bæði fyrir og eftir viðskiptin. Upplýsingar um þynningu (þ.m.t. þynningu atkvæðisréttar) sem núverandi hluthafar útgefandans verða fyrir sem afleiðing af tilboðinu. |
| **Liður 4.6** | **Ráðgjafar**  Ef vísað er til ráðgjafa sem tengjast útgefanda í undanþáguskjalinu, yfirlýsingu um hvaða hlutverki ráðgjafarnir hafa gegnt. |
| **5. ÞÁTTUR** | **ÁHRIF VIÐSKIPTANNA Á ÚTGEFANDANN** |
| **Liður 5.1** | **Stefna og markmið**  Útgefandinn skal gefa lýsingu á fyrirætlunum sínum að því er varðar framtíðarstarfsemi eftir viðskiptin, þ.m.t. upplýsingar um allar verulegar breytingar sem áhrif hafa á reksturinn, meginstarfsemina sem og afurðirnar og þjónustuna sem eru afleiðing af viðskiptunum.  Þær upplýsingar skulu, eftir atvikum, innihalda lýsingu á rekstrarhorfum og/eða endurskipulagningu. |
| **Liður 5.2** | **Mikilvægir samningar**  Stutt yfirlit um alla mikilvæga samninga útgefandans, félagsins sem tilboðið tekur til, félagsins sem er yfirtekið eða félagsins sem skipt er upp, aðra en samninga sem gerðir eru í venjubundnum rekstri, sem verða fyrir verulegum áhrifum af viðskiptunum. |
| **Liður 5.3** | **Eignalosun** |
| **Liður 5.3.1** | Að því marki sem vitað er, upplýsingar um umtalsverða eignalosun s.s. verulega sölu á dótturfélögum eða einhverjum mikilvægum viðskiptasviðum eftir að viðskiptin eru frágengin, ásamt lýsingu á mögulegum áhrifum á samstæðu útgefandans. |
| **Liður 5.3.2** | Upplýsingar um sérhverja verulega afturköllun framtíðarfjárfestinga eða eignalosunar sem áður var tilkynnt um. |
| **Liður 5.4** | **Stjórnarhættir félags**  a) Að því marki sem útgefandinn hefur vitneskju um, nöfn, heimilisföng félaga og starfssvið einstaklinganna innan útgefandans, sem strax eftir viðskiptin verða aðilar að stjórn, framkvæmdastjórn eða eftirlitsstjórn, og ef um er að ræða samlagsfélag með hlutafé, samstarfsaðila með ótakmarkaða ábyrgð,  b) greina skal með skýrum hætti frá öllum mögulegum hagsmunaárekstrum sem geta risið af völdum þess að þeir einstaklingar sem um getur í a-lið sinni skyldustörfum fyrir útgefandann og hins vegar einkahagsmunum sínum eða öðrum skyldustörfum. Ef ekki er um að ræða neina slíka árekstra skal lýsa því yfir,  c) upplýsingar um allar takmarkanir sem þeir aðilar sem um getur í a-lið samþykkja á ráðstöfun eignarhluta sinna í hlutabréfatengdum verðbréfum útgefandans innan tiltekins tímabils eftir viðskiptin. |
| **Liður 5.5** | **Hlutafjáreign**  Hluthafaskipulag strax eftir viðskiptin. |
| **Liður 5.6** | ***Pro forma* fjárhagsupplýsingar** |
| **Liður 5.6.1** | Ef um er að ræða verulega brúttóbreytingu, eins og skilgreind er í e-lið 1. gr. framseldrar reglugerðar (ESB) 2019/980, skal lýsa því hvaða áhrif viðskiptin gætu hafa haft á eignir, skuldir og tekjur útgefandans ef viðskiptin hefðu átt sér stað við upphaf tímabilsins eða á deginum sem upplýsingar eru veittar um.  Þessi krafa er yfirleitt uppfyllt með því að veita *pro forma* fjárhagsupplýsingar. Leggja skal slíkar *pro forma* fjárhagsupplýsingar fram eins og greinir í liðum 5.7 til 5.9 og skulu þær hafa að geyma þær upplýsingar sem þar eru tilgreindar.  *Pro forma* fjárhagsupplýsingum skal fylgja skýrsla sem samin er af óháðum endurskoðendum eða endurskoðunarstofu. |
| **Liður 5.6.2** | Ef *pro forma* fjárhagsupplýsingar eru ekki tiltækar skal útgefandinn veita upplýsingar í frásagnarformi og fjárhagsupplýsingar um þau verulegu áhrif sem viðskiptin munu hafa á reikningsskil útgefandans. Sú frásögn og fjárhagsupplýsingar skulu ekki kalla á endurskoðun.  Frásögnin og fjárhagsupplýsingarnar skulu samdar í samræmi við gildandi reikningsskilaumgjörð og þá reikningsskilastefnu sem útgefandi fylgir í síðustu eða næstu reikningsskilum sínum. Þegar þær upplýsingar hafa verið endurskoðaðar skal taka fram í undanþáguskjalinu að þessar upplýsingar séu endurskoðaðar sem og upplýsingar um endurskoðendurna sem önnuðust endurskoðunina. |
| **Liður 5.7** | **Efni *pro forma* fjárhagsupplýsinganna**  *Pro forma* fjárhagsupplýsingar skulu samanstanda af:  a) inngangi þar sem fram kemur:  i. í hvaða tilgangi *pro forma* fjárhagsupplýsingarnar voru teknar saman, þ.m.t. lýsing á yfirtökunni með skiptiútboði, samruna eða uppskiptingu eða verulegri skuldbindingu og þeim fyrirtækjum eða aðilum sem hlut eiga að máli,  ii. tímabil og/eða dagsetning sem *pro forma* fjárhagsupplýsingar taka til,  iii. að *pro forma* fjárhagsupplýsingarnar séu eingöngu útbúnar til skýringar,  iv. útskýring á:  A) að *pro forma* fjárhagsupplýsingarnar sýni áhrif viðskiptanna eins og ef viðskiptin hefðu farið fram fyrr,  B) að tilgátur um fjárhagsstöðu eða afkomu í *pro forma* fjárhagsupplýsingunum geti verið frábrugðnar raunverulegri fjárhagsstöðu eða afkomu viðkomandi aðila,  b) rekstrarreikningi, efnahagsreikningi eða hvorum tveggja, eftir atvikum, sett fram í dálkaformi sem samanstendur af:  i. sögulegum, óleiðréttum upplýsingum,  ii. breytingum á reikningsskilaaðferðum, ef nauðsyn krefur,  iii. *pro forma* leiðréttingum,  iv. niðurstöðum *pro forma* fjárhagsupplýsinganna í lokadálki,  c) meðfylgjandi skýringum á:  i. hvaðan óleiðréttu fjárhagsupplýsinganna var aflað og hvort birt hefur verið endurskoðunarskýrsla um upplýsingarnar sem þær byggja á,  ii. á hvaða grundvelli *pro forma* fjárhagsupplýsingarnar eru samdar,  iii. uppruna hverrar leiðréttingar ásamt útskýringu á henni,  iv. að því er varðar hverja leiðréttingu í tengslum við *pro forma* rekstrarreikning, hvort búist sé við að leiðréttingin hafi áframhaldandi áhrif á útgefandann eða ekki,  d) eftir atvikum, að því marki sem ekki er fjallað um annars staðar í undanþáguskjalinu, skal undanþáguskjalið hafa að geyma þær fjárhagsupplýsingar og árshlutaupplýsingar fyrirtækja eða aðila sem hafa verið (eða verða) yfirtekin sem notaðar eru við gerð *pro forma* fjárhagsupplýsinganna. Á sama hátt, ef um er að ræða uppskiptingu, skal setja fram fjárhagsupplýsingar félagsins sem skipt er upp. |
| **Liður 5.8** | **Meginreglur um gerð og framsetningu *pro forma* fjárhagsupplýsinga** |
| **Liður 5.8.1** | *Pro forma* fjárhagsupplýsingar skulu auðkenndar sem slíkar til aðgreiningar frá sögulegum fjárhagsupplýsingum.  *Pro forma* fjárhagsupplýsingar skulu samdar í samræmi við þá reikningsskilastefnu sem útgefandi fylgir í síðustu eða næstu reikningsskilum sínum. |
| **Liður 5.8.2** | Einungis er heimilt að birta *pro forma* upplýsingar að því er varðar annað hvort af eftirfarandi:  a) síðasta fjárhagstímabil sem er lokið,  b) næstliðinn árshluta sem viðkomandi, óleiðréttar upplýsingar hafa verið birtar um eða eru í undanþáguskjalinu fyrir. |
| **Liður 5.8.3** | *Pro forma* leiðréttingarnar skulu:  a) sýndar með skýrum hætti og útskýrðar,  b) sýna öll veruleg áhrif sem rekja má beint til viðskiptanna,  c) vera styðjanlegar staðreyndum. |
| **Liður 5.9** | **Kröfur um áritun endurskoðanda**  Undanþáguskjalið skal hafa að geyma skýrslu sem unnin er af óháðum endurskoðendum eða endurskoðunarstofu, þar sem kemur fram það álit þeirra að:  a) *pro forma* fjárhagsupplýsingarnar hafi verið samdar á tilhlýðilegan hátt á þeim grundvelli sem tilgreindur er,  b) að grundvöllurinn sem um getur í a-lið sé í samræmi við reikningsskilaaðferðir útgefanda. |
| **6. ÞÁTTUR** | **TILTÆK SKJÖL** |
| **Liður 6.1** | Upplýsingar um hvar hægt er að skoða eftirfarandi skjöl, eftir atvikum, næstu 12 mánuði eftir birtingu undanþáguskjalsins:  a) gildandi stofnsamning og samþykktir útgefanda,  b) allar skýrslur, bréf og önnur skjöl, sögulegar fjárhagsupplýsingar, mats- og greinargerðir sem eru samdar af sérfræðingum að beiðni útgefanda og að einhverju leyti eru felldar inn í eða vísað er til í undanþáguskjalinu,  c) allar skýrslur, bréf og önnur skjöl, mats- og greinargerðir sem ekki er getið í a- eða b-lið þessa liðar eða í neinum öðrum liðum í þessum viðauka, sem samin eru í samræmi við tilskipun 2004/25/EB eða tilskipun (ESB) 2017/1132.  Tilgreina skal vefsetur þar sem hægt er að skoða skjölin. |
| (1) Reglugerð Evrópuþingsins og ráðsins (EB) nr. 1606/2002 frá 19. júlí 2002 um beitingu alþjóðlegra reikningsskilastaðla (Stjtíð. EB L 243, 11.9.2002, bls. 1).  (2) Tilskipun Evrópuþingsins og ráðsins 2013/34/ESB frá 26. júní 2013 um árleg reikningsskil, samstæðureikningsskil og tilheyrandi skýrslur tiltekinna tegunda fyrirtækja, um breytingu á tilskipun Evrópuþingsins og ráðsins 2006/43/EB og niðurfellingu tilskipana ráðsins 78/660/EBE og 83/349/EBE (Stjtíð. ESB L 182, 29.6.2013, bls. 19).  (3) Reglugerð Evrópuþingsins og ráðsins (ESB) nr. 596/2014 frá 16. apríl 2014 um markaðssvik (reglugerð um markaðssvik) og um niðurfellingu á tilskipun Evrópuþingsins og ráðsins 2003/6/EB og tilskipunum framkvæmdastjórnarinnar 2003/124/EB, 2003/125/EB og 2004/72/EB (Stjtíð. ESB. L 173, 12.6.2014, bls. 1).  (4) Framseld reglugerð framkvæmdastjórnarinnar 2019/980 frá 14. mars 2019 um viðbætur við reglugerð Evrópuþingsins og ráðsins (ESB) 2017/1129 að því er varðar sniðmát, efni, athugun og staðfestingu lýsinga sem birta skal þegar verðbréf eru boðin í almennu útboði eða tekin til viðskipta á skipulegum markaði og um niðurfellingu á reglugerð framkvæmdastjórnarinnar (EB) nr. 809/2004 (Stjtíð. ESB L 166, 21.6.2019, bls. 26). | |

II. VIÐAUKI

LÁGMARKSUPPLÝSINGAR Í UNDANÞÁGUSKJALINU

Ákvæði fjórðu undirgreinar 1. mgr. 2. gr.

|  |  |
| --- | --- |
| **1. ÞÁTTUR** | **UPPLÝSINGAR UM ÚTGEFANDANN** |
|  | Eftirfarandi upplýsingar skulu veittar:  a) upplýsingarnar sem krafist er í 1. þætti I. viðauka við þessa reglugerð,  b) upplýsingarnar sem krafist er í 1. viðauka við framselda reglugerð (ESB) 2019/980, að undanskildum 1. þætti þess viðauka. Eftir atvikum skal einnig veita þær upplýsingar um útgefanda undirliggjandi hlutabréfa ef hann er annar en útgefandi hlutabréfatengdu verðbréfanna.  Sérhverja tilvísun til „útgefandalýsingar“ eða „lýsingar“ í 1. viðauka við framselda reglugerð (ESB) 2019/980 skal túlka sem tilvísun til undanþáguskjals, eins og um getur í þessari reglugerð. |
| **2. ÞÁTTUR** | **UPPLÝSINGAR UM FÉLAGIÐ SEM TILBOÐIÐ TEKUR TIL, FÉLAGIÐ SEM ER YFIRTEKIÐ EÐA FÉLAGIÐ SEM SKIPT ER UPP** |
|  | Upplýsingarnar sem krafist er í 2. þætti I. viðauka við þessa reglugerð skulu veittar, með hliðsjón af tegund viðskipta, um félagið sem tilboðið tekur til, félagið sem er yfirtekið eða félagið sem skipt er upp.  Ef einhver af fyrrnefndum aðilum er samstæða og samstæðureikningsskilin hafa þegar verið birt skulu upplýsingarnar sem taldar eru upp í þessum þætti settar fram á samstæðugrunni.  Ef um er að ræða yfirtöku með skiptiútboði, séu upplýsingarnar sem óskað er um félagið sem tilboðið tekur til ekki tiltækar skal leggja fram yfirlýsingu þar um. |
| **3. ÞÁTTUR** | **UPPLÝSINGAR UM HLUTABRÉFATENGD VERÐBRÉF SEM ERU BOÐIN Í ALMENNU ÚTBOÐI EÐA TEKIN TIL VIÐSKIPTA Á SKIPULEGUM MARKAÐI VEGNA VIÐSKIPTANNA** |
| **Liður 3.1** | Veita skal upplýsingarnar sem krafist er í 11. viðauka við framselda reglugerð (ESB) 2019/980, að undanskildum 1. þætti þess viðauka.  Eftir atvikum, skal einnig veita þær upplýsingar fyrir undirliggjandi hlutabréf.  Sérhverja tilvísun til „verðbréfalýsingar“ eða „lýsingar“ í 11. viðauka við framselda reglugerð (ESB) 2019/980 skal túlka sem tilvísun til undanþáguskjalsins sem um getur í þessari reglugerð. |
| **Liður 3.2.** | Þrátt fyrir lið 3.1 skal veita eftirfarandi upplýsingar í eftirfarandi tilvikum:  a) að því er varðar verðbréfin sem um getur í 1. eða 2. mgr. 19. gr. eða í 1. eða 2. mgr. 20. gr. framseldrar reglugerðar (ESB) 2019/980, séu þessi verðbréf ekki hlutabréf eða önnur framseljanleg verðbréf sem eru jafngild hlutabréfum skal veita upplýsingarnar sem krafist er í 14. viðauka við þá reglugerð (að undanskildum 1. þætti þess viðauka) sem og viðbótarupplýsingarnar sem um getur í 1. eða 2. mgr. 19. gr. eða í 1. eða 2. mgr. 20. gr.,  b) að því er varðar heimildarskírteini sem gefin eru út vegna hlutabréfa skal veita upplýsingarnar sem krafist er í 13. viðauka framseldrar reglugerðar (ESB) 2019/980.  Allar tilvísanir til „verðbréfalýsingar“ eða „lýsingar“ í viðkomandi viðaukum við framselda reglugerð (ESB) 2019/980 skal túlka sem tilvísun til undanþáguskjalsins sem um getur í þessari reglugerð. |
| **4. ÞÁTTUR** | **LÝSING Á VIÐSKIPTUNUM** |
|  | Veita skal upplýsingarnar sem krafist er í 3. þætti í I. viðauka við þessa reglugerð. |
| **5. ÞÁTTUR** | **ÁHRIF VIÐSKIPTANNA Á ÚTGEFANDANN** |
|  | Veita skal upplýsingarnar sem krafist er í 5. þætti í I. viðauka við þessa reglugerð. |

1. () Stjtíð. ESB L 168, 30.6. 2017, bls. 12. [↑](#footnote-ref-2)
2. () Tilskipun Evrópuþingsins og ráðsins 2004/25/EB frá 21. apríl 2004 um yfirtökutilboð (Stjtíð. ESB L 142, 30.4.2004, bls. 12). [↑](#footnote-ref-3)
3. () Reglugerð framkvæmdastjórnarinnar (EB) nr. 1126/2008 frá 3. nóvember 2008 um innleiðingu tiltekinna alþjóðlegra reikningsskilastaðla í samræmi við reglugerð Evrópuþingsins og ráðsins (EB) nr. 1606/2002 (Stjtíð. ESB L 320, 29.11.2008, bls. 1). [↑](#footnote-ref-4)
4. () Tilskipun Evrópuþingsins og ráðsins (ESB) 2017/1132 frá 14. júní 2017 um tiltekna þætti félagaréttar (Stjtíð. ESB L 169, 30.6.2017, bls. 46). [↑](#footnote-ref-5)
5. () Framseld reglugerð framkvæmdastjórnarinnar 2019/980 frá 14. mars 2019 um viðbætur við reglugerð Evrópuþingsins og ráðsins (ESB) 2017/1129 að því er varðar sniðmát, efni, athugun og staðfestingu lýsinga sem birta skal þegar verðbréf eru boðin í almennu útboði eða tekin til viðskipta á skipulegum markaði og um niðurfellingu á reglugerð framkvæmdastjórnarinnar (EB) nr. 809/2004 (Stjtíð. ESB L 166, 21.6.2019, bls. 26). [↑](#footnote-ref-6)